Nariadenie Komisie (ES) č. 1174/2003
z 1. júla 2003,
ktorým sa mení a dopĺňa nariadenie (ES) č. 20/2002 o podrobných pravidlách na vykonávanie osobitných dojednaní pre dodávky v najodľahlejších oblastiach uvedené nariadeniami Rady (ES) č. 1452/2001, (ES) č. 1453/2001 a (ES) č. 1454/2001
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1454/2001 z 28. júna 2001, ktorým sa zavádzajú zvláštne opatrenia na určité poľnohospodárske výrobky na Kanárske ostrovy a ktorým sa zrušuje nariadenie (EHS) č. 1601/92 (Poseican) [1], naposledy zmenené a doplnené nariadením Komisie (ES) č. 1922/2002 [2], a najmä na jeho tretí pododsek článku 3 ods. 6 a článok 20,
keďže:
(1) Niektoré nesprávne odkazy v ustanoveniach týkajúcich sa opätovného vývozu výrobkov v prírodnom stave alebo balené miestne boli zaznamenané v článku 20 nariadenia Komisie (ES) č. 20/2002 [3], naposledy zmenenom a doplnenom nariadením (ES) č. 1215/2002 [4].
(2) Príloha k nariadeniu (ES) č. 20/2002 stanovuje maximálne množstvá spracovaných výrobkov, ktoré je možné ročne vyexpedovať z Kanárskych ostrovov v súvislosti s tradičným vývozom a zásielkou. Niektoré číselné znaky KN výrobkov obsiahnutých v tejto prílohe sa musia zmeniť a doplniť, aby boli v súlade s definíciami v prílohe I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku [5], naposledy zmenenému a doplnenému nariadením (ES) č. 2176/2002 [6]. Kvôli jasnosti by sa mala celá príloha k nariadeniu (ES) č. 20/2002 nahradiť.
(3) Nariadenie (ES) č. 20/2002 by sa malo preto zmeniť a doplniť.
(4) Opatrenia stanovené v tomto nariadení sú v súlade so stanoviskom všetkých príslušných riadiacich výborov,
PRIJALA TOTO NARIADENIE:
Článok 1
Nariadenie (ES) č. 20/2002 sa týmto mení a dopĺňa takto:
1. V článku 20
a) bod c) sa nahrádza týmto:
"c) za výrobky uvedené v bode b) nie je možné udeliť vývoznú náhradu;"
b) bod e) sa nahrádza týmto:
"e) za výrobky uvedené v bode d) je možné udeliť vývoznú náhradu;"
2. Príloha sa nahrádza prílohou k tomuto nariadeniu.
Článok 2
Toto nariadenie nadobúda účinnosť tretí deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 1. júla 2003